ORGANIZAČNÉ POKYNY PRE ŠKOLSKÉ ŠPORTOVÉ SÚŤAŽE

V ORIENTAČNOM BEHU

V ŠK. R. 2002/2003
Účasť v šk. r. 2002/2003 a kategórie:

Súťaží sa v 4 kategóriách


- žiaci ZŠ (nar. 1. 9. 1987 a mladší, aj deviataci, aj žiaci 8-ročných gymnázií)



- žiačky ZŠ (nar. 1. 9. 1987 a mladšie, aj deviatačky, aj žiačky 8-ročných gymnázií)



- študenti SŠ (nar. 1. 9. 1983 a mladší)


- študentky SŠ (nar. 1. 9. 1983 a mladšie)

Dĺžky tratí:
Odporúčajú sa jednoduché trate v dĺžke do 2 km, s minimálnym počtom kontrolných stanovíšť 5, aby časy víťazov boli okolo 10 - 15 minút tak, aby buzola nebola na okresných a krajských úrovniach nevyhnutnou pomôckou, a aby ku každému KS viedol aspoň jeden „bezpečný“ postup po komunikácii (resp. inej vhodnej línii). Nie je vhodné pretekať na rovnakej trati pre všetky kategórie. Najmenej dve rôzne trate (pre chlapcov a pre dievčatá). Doporučujeme, aby stredoškoláci neštartovali súčasne so žiakmi ZŠ (najmä ak nie sú rozdielne trate), je to jednoduchšie na organizáciu (napr. ZŠ pretekajú od 9.00 a SŠ od 11.00).

Štartový interval:
Ľubovoľný, minimálne však 1 minúta.

Hodnotenie:
Školské športové súťaže v orientačnom behu sú súťažami jednotlivcov. O poradí v kategórii rozhoduje dosiahnutý čas. Nikto z pretekajúcich nie je diskvalifikovaný, za každú chýbajúcu kontrolu sa pripočítava k dosiahnutému času 5 minút.
Príklad 1: Pretekár má oraziť 5 KS. V preukaze mal 4 správne razenia, jedno chýbajúce a jedno razenie navyše. K dosiahnutému času mu bolo pripočítaných 1x 5 trestných minút.

Príklad 2: Pretekár má oraziť 5 KS. V preukaze má 5 správnych a 5 nesprávnych razení. K dosiahnutému času mu bolo prirátaných 0 trestných minút. Razenie je v poriadku.

Vyhlasovatelia súťaží, termíny (odporúčané), postupový kľúč:
- školské kolá (majstrovstvá)

do 11. 4. 2003
Vyhlasuje riaditeľ školy (doporučujeme uskutočniť na školách s tradíciou OB a tam, kde je o účasť na školských súťažiach v OB veľký záujem), sú financované z prostriedkov školy. Školské kolá sú náborovou súťažou, môžu slúžiť ako ukážka a zoznámenie sa so športom. Môžu byť i výberovou súťažou pre okresné kolo, hoci na okresnom kole nie je účasť obmedzená.

- okresné kolá (majstrovstvá)

do 25. 4. 2003
Vyhlasuje príslušný okresný úrad - odbor školstva a kultúry spolu s okresnou radou SAŠŠ, v spolupráci s klubom OB a jeho organizovaním môže byť poverená škola alebo školské zariadenie (CVČ). Financované sú z prostriedkov okresných úradov. Preteky sú otvorené pre žiakov a študentov. 

Z okresných majstrovstiev postupujú do krajského kola piati najlepší jednotlivci v každej kategórii. Postúpiť môže iba pretekár, ktorý zaznamenal správny prechod všetkými kontrolnými stanovišťami (aj keď dosiahnutý čas ho zaradil na nepostupovú pozíciu). V prípade, že niekto z postupujúcich odmietne právo postupu, môže zaňho postúpiť ďalší v poradí so všetkými KS (rozhoduje umiestnenie, nie školská príslušnosť).

Na okresných majstrovstvách sa vyhodnocuje i súťaž školských družstiev, ktorá nie je postupovou. V každej kategórii sa sčítajú dosiahnuté časy troch najlepších z každej zúčastnenej školy a družstvo s najnižším súčtom vyhráva. Ak sú zúčastnení iba 2 z jednej školy, družstvo sa hodnotí súčtom časov týchto dvoch, no v celkovom poradí sa umiestni takéto družstvo s najmenším súčtom časov až v poradí za družstvom s najhorším súčtom časov 3 časov. Jedna osoba družstvo netvorí! 
- krajské kolá (majstrovstvá)

do 13. 5. 2003
Vyhlasuje príslušný krajský úrad - odbor školstva a kultúry spolu s krajskou radou SAŠŠ, v spolupráci s klubom OB a jeho organizovaním je poverená niektorá príslušná okresná rada SAŠŠ. Financované sú z prostriedkov krajských úradov. Pretekov sa zúčastňujú postupujúci z jednotlivých okresných súťaží (v každej kat. max 5 z jedného okresu). Môžu štartovať i nepostupujúci, no iba mimo súťaž a ani pri dosiahnutí „postupových“ časov nemajú nárok na postup!

Z krajských majstrovstiev postupujú do celoslovenského finále 2 resp. 4 najlepší jednotlivci v každej kategórii. Postúpiť môže iba pretekár, ktorý zaznamenal správny prechod všetkými kontrolnými stanovišťami (aj keď dosiahnutý čas ho zaradil na nepostupovú pozíciu). V prípade, že niekto z postupujúcich odmietne právo postupu, môže zaňho postúpiť ďalší v poradí so všetkými KS (rozhoduje umiestnenie, nie „okresná“ príslušnosť).

Postupový kľúč z jednotlivých krajov:

Kraje 
BA, BB, KE
4 najlepší jednotlivci v každej kategórii

Kraje 
ostatné

2 najlepší jednotlivci v každej kategórii 

Súťaž družstiev je súťažou okresov a nie je postupovou súťažou. V každej kategórii sa sčítajú dosiahnuté časy troch najlepších z každého zúčastneného okresu a družstvo s najnižším súčtom vyhráva. Ak sú zúčastnení iba 2 z jedného okresu, družstvo sa hodnotí súčtom časov týchto dvoch, no v celkovom poradí sa umiestni takéto družstvo s najmenším súčtom časov až v poradí za družstvom s najhorším súčtom časov 3 časov. Jedna osoba družstvo netvorí! 

- školské majstrovstvá SR

27. – 28. 5. 2003, Tajov
Vyhlasuje Ministerstvo školstva SR spolu so SAŠŠ, v spolupráci s klubom OB a jeho organizovaním môže je poverená niektorá príslušná krajská rada SAŠŠ. Financované sú z prostriedkov Ministerstva školstva SR a SAŠŠ. Rozsah úhrady je konkretizovaný vydaným rozpisom! Pretekov sa zúčastňujú postupujúci z jednotlivých krajských súťaží. 

Postupový kľúč z jednotlivých krajov:

Kraje 
BA, BB, KE
4 najlepší jednotlivci v každej kategórii

Kraje 
ostatné

2 najlepší jednotlivci v každej kategórii
Nepostupujúci môžu štartovať iba s vopred vydaným súhlasom usporiadateľa, no iba mimo súťaž, bez nároku na zaradenie do výsledkovej listiny a bez nároku na akúkoľvek úhradu zo strany usporiadateľa!

Školské majstrovstvá SR - je to najvyššia súťaž, z ktorej sa už ďalej v rámci školských športových súťaží nepostupuje. 

Školské majstrovstvá SR sa konajú aj v súťaži štafiet, v ktorej budú súťažiť dvojčlenné žiacke a študentské  krajské štafety v kategórii žiakov a študentov. V zložení štafety musí byť jedno dievča! Preteká sa systémom 2x2 úseky, t.z. že každý pretekár sa vydá na trať 2 razy. Jeden kraj môže postaviť 1 - 4 štafety v každej kategórii. Môžu štartovať aj štafety nespĺňajúce podmienky zloženia, no takáto štafeta je hodnotená iba mimo súťaž!

Postup pri zabezpečovaní školských súťaží
Školské športové súťaže sa organizujú v čase vyučovania!

Mapy:
V predchádzajúcich rokoch bolo vydaných množstvo zväzom podporených máp veľkých mierok. Je potrebné, aby všetky takéto mapy boli pre školské športové súťaže využité. 

Vhodným riešením je súťažiť i na mapách OB - na zväčšenine výrezu vo vhodnej mierke. Núdzovo sú využiteľné i kópie (i ČB) plánov okolia škôl, mestského parku, ... Takéto mapy však už na úrovni okresného kola nie je vhodné použiť, aby pre postupujúcich pretekárov to nebol prvý kontakt s bežnou OB mapou. 

SZOŠ sa bude opäť podieľať na tvorbe školských máp. Treba postupovať v súlade s predpisom Mapovej komisie SZOŠ.

Kontakt na vyhlasovateľa a organizátora:
Pri tvorbe rozpisu a príprave podujatí je potrebné úzko spolupracovať s centrami voľného času a školami. Zástupcovia OB musia presvedčiť druhú stranu o vzájomnej prospešnosti súťaže. Je nutné ponúknuť spoluprácu pri technickom zabezpečení ako i dlhodobejšiu perspektívu spolupráce.

Rozpisy súťaží:
Ich podobu je potrebné vyšpecifikovať s vyhlasovateľom (okresnou alebo krajskou radou SAŠŠ, ktoré väšinou fungujú pri Centrách voľného času) a mali by obsahovať:

- kto je vyhlasovateľ





- kto realizuje technické zabezpečenie

- dátum konania






- miesto konania




- miesto zrazu účastníkov a prezentácie



- termín a formu prihlášok

- kategórie






- kto sa môže súťaže zúčastniť

- čas štartu 00






- údaje o použitej mape

- spôsob hodnotenia pretekov




- postupový kľúč

- stručný opis charakteru pretekov (čo je úlohou pretekára)

- aké občerstvenie bude poskytnuté

- kľúč úhrady resp. kto znáša výdavky spojené s účasťou

- mená funkcionárov pretekov

Včas vytvorený rozpis je potrebné rozposlať všetkým školám v okrese. Toto zabezpečí rada SAŠŠ po linke OÚ. Či sa rozpis na školy dostal je dobré námatkovo preveriť.

Rozpis krajskej súťaže a celoslovenského finále sa posiela na okresné resp. krajské rady SAŠŠ a na školy, z ktorých sú postupujúci jednotlivci. Je dobré rozpis nasledujúcej súťaže odovzdať priamo postupujúcemu pretekárovi (vedúcemu z jeho školy) pri vyhlasovaní výsledkov.

Koordinácia okresných a krajských kôl:
Kluby by mali mať záujem na uskutočnení školských športových súťaží vo svojich regiónoch a včas svoj záujem koordinovať s vyhlasovateľom súťaží (dohoda dátumu konania, spísanie rozpisu, rozdelenie organizačných povinností).

Klub OB by mal zabezpečiť súťaž po technickej stránke - pripraviť mapy s nakreslenými traťami, osadiť KS (prípadne aj zabezpečiť ich proti ukradnutiu), pripraviť pokyny pre účastníkov aj s informáciami o dĺžkach tratí a počte KS, pomôcť pri tvorbe štartovej listiny (ak ju však chcete mať v poriadku, urobte si ju sami), poskytnúť súťažiacim štartové preukazy (viditeľne zverejniť vzor správne vyplneného preukazu), zmerať časy, skontrolovať razenie a vydať konečnú podobu výsledkov aj so stručným zhodnotením priebehu pretekov, ktorú poskytnete vyhlasovateľovi na rozdistribuovanie.

Ak sú to prvé preteky v danom priestore, treba počítať s kompletným zabezpečením zo strany klubu OB.

Vo veľkých mestách (BA a KE) by sa mali kluby dohodnúť, ktorý klub pre ktorý okres a kde preteky zabezpečí.

Záver:
Školské športové súťaže majú veľký význam pre rozvoj OB a zvýšenie členskej základne na Slovensku. Na prvý pohľad veľa práce s nejasným výsledkom. Ak ostaneme iba pri zorganizovaní jedného podujatia za rok v rámci školských športových súťaží, tak to členskú základňu nezvýši. Dostaneme sa však do povedomia verejnosti ako zaujímavý šport, možno získame sympatizantov a možno aj budúcich orientačných bežcov. Rozvíjajme každý náznak záujmu detí, pedagógov i rodičov, vyjdime v ústrety pri poskytnutí odbornej pomoci, tréningu, pomôžme pri nadväzovaní kontaktu so skutočným orientačným behom. Buďme dôslední a vytrvalí, nemrhajme jednotlivcami so záujmom o takýto druh aktivity. Nájdime v každom klube priestor na to, aby okrem výkonnostného, rekreačného a konzumného chápania orientačných športov sme mohli pôsobiť výukovo. Aj keď nie formou pravidelnej tréningovej činnosti, tak aspoň spôsobom opakujúcich sa inštruktážnych stretnutí a prechádzok s mapou. 

Priblížme krásu nášho športu i v jeho nesúťaživej podobe, zlepšime popularitu nášho športu medzi verejnosťou, zvýšme jeho imidž v množstve ostatných telovýchovných a spoločenských aktivít. Keď potom budeme mať pre koho robiť súťaže, bude pre každého z nás radosť a česť podieľať sa na organizovaní takýchto aktivít a nie ako doteraz donekonečna sa utešovať rozprávkami o znásilňovaných chudákoch. Skúsme vrátiť požičané - aj do nás bol pred rokmi niekto ochotný investovať čas a trpezlivosť, s vďakou a radosťou zúročme to, čo sa zaplatiť nedá.

Za odvetvovú komisiu OB SAŠŠ  Marian Kazík

